Toetskrieket: Indië en Australië trek kop aan kop(Foto:Mohammad Shami/Twitter) Die gaping in toetskrieket is baie klein tussen die voorste toetslande. Dit is hoekom Indië ŉ draaiersparadys voorberei het om Australië in verlede week se eerste toets in Nagpur om te rol. Dit is ook hoekom die Aussies Suid-Afrika teen die planke gehad het deur ŉ groen mamba in Brisbane voor te berei wat aan die einde van verlede jaar tot ŉ reeksoorwinning gelei het. Wanneer blaaie voorberei word wat vir ŉ regverdige skouspel tussen kolf en bal sorg, trek die spanne kop aan kop. Dit het Saterdag in Delhi op die tweede dag van die tweede toets tussen Indië en Australië gebeur toe Indië vir 262 lopies in sy eerste beurt uitgehaal is, ŉ agterstand van slegs een lopie nadat die Aussies Vrydag 263 in hul eerste kolfbeurt aangeteken het. Die Indiërs was op 139/7 diep in die moeilikheid, maar Axar Patel met 74 lopies en Ravichandran Ashwin met 37 lopies het die skip na veiliger water gestuur. Hulle het vir ŉ vennootskap van 114 lopies om die agtste paaltjie gesorg en saam met Virat Kohli se 44 lopies vroeër, is die toets op ŉ meskant gebalanseer. Die Aussies se voorslagdraaier Nathan Lyon het 5/67 platgetrek. Travis Head (39*) en Marnus Labuschagne (16*) hervat Sondagoggend die Aussies se tweede beurt op 61/1, ŉ voorsprong van 62 lopies. Head het die beurt begin nadat David Warner harsingskudding en ook ŉ haarlynfraktuur in sy elmboog opgedoen het. Warner word vir die res van die toets deur Matt Henshaw vervang. * Maar waar lande teen mekaar arm druk, het Engeland die hele landskap van toetskrieket verander. Die Engelse, onder die afrigterskap van die Kiwi Brendon McCullum en die kapteinskap van Ben Stokes, troon die afgelope jaar of wat met sy aanvallende kolfbenadering kop en skouers bo die ander toetsspelende lande uit. Engeland staan juis in Mount Waunganui in Nieu-Seeland op die rand van ŉ oorwinning in die eerste toets teen Nieu-Seeland. Engeland het teen ŉ kolftempo van 5,29 lopies per beurt in sy twee kolfbeurte van 325/9 en 374/10 binne 132 boulbeurte gekolf om sodoende die oorhand te kry. Nieu-Seeland, wat 306 lopies in sy eerste beurt in die dag-aand-toets aangeteken het, kolf Sondagoggend op 63/5 voort en kort nog 331 lopies om die toetswedstryd te wen, wat ŉ byna onbegonne taak is. Wat Engeland so doeltreffend maak, is dat nie een of twee kolwers oorheers nie, maar minstens drie of vier in elke kolfbeurt genoeg lopies bydra. Nadat Harry Brook (89), Ben Duckett (84), Ollie Pope (42) en Stokes in Engeland se eerste beurt van 325/9 binne 58,2 boulbeurte uitgetroon het, het Joe Root (54), Brook ( 54) en Ben Foakes (51) in die tweede beurt van 374 binne 73,5 beurte daarop voortgebou. Boonop het Stokes, met sy 107 sesse in toetskrieket, McCullum se vorige rekord laat spat.